ΓΡΑΠΤΗ ΕΡΩΤΗΣΗ E-1117/96 υποβολή: Undine-Uta Bloch von Blottnitz (V) προς την Επιτροπή (13 Μαΐου 1996)

Θέμα: Οριστική αποθήκευση των ραδιενεργών αποβλήτων - Χερσόνησος Κόλα στη Ρωσία - Συμμετοχή της ΕΕ

Σύμφωνα με τον διευθυντή της εταιρείας DBE, η οποία έχει αναλάβει εξ ονόματος της Ομοσπονδιακής Δημοκρατίας της Γερμανίας τον σχεδιασμό και την κατασκευή χώρων οριστικής αποθήκευσης ραδιενεργών αποβλήτων, η εν λόγω εταιρεία διεξάγει επίσης εργασίες στην χερσόνησο Κόλα στη Ρωσία. Τα εν λόγω σχέδια συνδέονται με την αποθήκευση ραδιενεργών αποβλήτων και ενισχύονται από την Ευρωπαϊκή Ένωση.

1. Ποιοί είναι ακριβώς οι στόχοι των προαναφερθέντων σχεδίων στη ρωσική χερσόνησο Κόλα και σε ποιό σημείο βρίσκονται οι σχετικές εργασίες;

2. Ποιά ραδιενεργά απόβλητα πρόκειται να αποθηκευτούν εκεί και από ποιές χώρες θα προέρχονται;

3. Σε ποιά μορφή και μέσω ποιών προϋπολογισμών ενισχύει η Κοινότητα τα εν λόγω σχέδια;

4. Συμμετέχει η Ευρωπαϊκή Ένωση σε περαιτέρω ερευνητικά ή άλλα σχέδια με στόχο την οριστική αποθήκευση ραδιενεργών αποβλήτων στην επικράτεια της πρώην Σοβιετικής Ένωσης; Εάν ναι, ποιά είναι τα σχέδια αυτά και με ποιό τρόπο συμμετέχει η ΕΕ;

Απάντηση του κ. Van den Broek εξ ονόματος της Επιτροπής (20 Ιουνίου 1996)

Οι βελτιώσεις στην ασφαλή αποθήκευση και προετοιμασία για τη διάθεση των ραδιενεργών αποβλήτων είναι αναγκαίες στην βορειο-δυτική περιοχή της Ρωσίας, όπως και παντού αλλού στην πρώην Σοβιετική Ένωση.

1. Η Επιτροπή συνεργάζεται με τις αρχές ασφαλείας και τους φορείς των εγκαταστάσεων στην περιοχή αυτή στο πλαίσιο της δράσης για την «ασφάλεια της διαχείρισης των ραδιενεργών αποβλήτων και μία προμελέτη των χώρων εναπόθεσης στις περιοχές του Μurmansk και του Arkangelsk στο βορειο-δυτικό τμήμα της Ρωσίας». Σε μία πρώτη φάση το κονσόρτσιουμ των κοινοτικών εταιρειών διαχείρισης των ραδιενεργών αποβλήτων που ονομάζεται Cassiopee, με την «Deutsche gesellschaft zum Bau und Betrieb von Endlagern fόr Abfδlle» (DBE) ως η επικεφαλής εταιρεία, έχει καταρτίσει μία απογραφή των ραδιενεργών αποβλήτων που είναι αποθηκευμένα στην περιοχή και παρείχε μηχανογραφημένα στοιχεία στις τοπικές αρχές ασφαλείας.

2. Οι ρωσικές αρχές αποφασίζουν για τον τύπο, τον όγκο και την προέλευση των ραδιενεργών αποβλήτων που θα αποθηκευτούν στο βορειο-δυτικό τμήμα της Ρωσίας. Σύμφωνα με τις πληροφορίες που διαθέτει η Επιτροπή, μόνον τα ραδιενεργά απόβλητα που είναι σήμερα αποθηκευμένα και παράγονται στην περιοχή, θα αποθηκεύονται στο μέλλον. Τα αναλωμένα πυρηνικά καύσιμα δεν περιλαμβάνονται. Η σημερινή ρωσική πολιτική συνίσταται στο να αποστέλλονται οι συστοιχείες ράβδων αναλωμένων καυσίμων στα εργοστάσια Mayak στα Ουράλια όρη.

3. Η πρώτη φάση της προαναφερόμενης μελέτης χρηματοδοτήθηκε από το κονδύλιο του προϋπολογισμού «Συνεργασία για την πυρηνική ασφάλεια με την Κοινοπολιτεία των Ανεξαρτήτων Κρατών» (ΚΑΚ). Η συνέχιση αυτής της εργασίας αποτελεί μέρος του προγράμματος Tacis για την παροχή βοήθειας στον πυρηνικό τομέα.

4. Η Επιτροπή στηρίζει επίσης, με τα προγράμματα συνεργασίας της, τις εργασίες για τις ραδιολογικές συνέπειες από τις προηγούμενες πρακτικές διάθεσης στην Ρωσική Ομοσπονδία (απόρριψη των υγρών ραδιενεργών αποβλήτων σε επιφανειακά ύδατα, έγχυση των υγρών αποβλήτων σε βαθειά γεωλογικά στρώματα, πόντιση των ραδιενεργών αποβλήτων στις βόρειες θάλασσες).